
Tizenötmillió oldalnyi új tartalom és egységes szolgáltatási felület az Országos Széchényi Könyvtártól

Az Országos Széchényi Könyvtár (OSZK) 15 millió oldalnyi új digitális tartalmat tett hozzáférhetővé, miközben elindította Széchényi Híd nevű új szolgáltatását, amelynek köszönhetően a nemzeti könyvtár gyűjteményei már egyetlen keresőfelületen keresztül hozzáférhetők.

Az OSZK nyár közepéig összesen tizenötmillió oldalnyi digitális tartalommal bővítette online tartalomszolgáltatásait. A tartalmi gyarapodás részeként az Elektronikus Periodikaarchívum közel 6,5 millió oldallal, a Magyar Elektronikus Könyvtár (MEK) félmillió oldallal, a MEK+ szolgáltatás hozzávetőleg 7,5 millió oldallal, a Digitális Képarchívum (DKA) 450 ezer képpel, a különgyűjteményi szolgáltatások pedig további 35 ezer különleges digitális felvétellel gazdagodtak.

Az EPA gyűjteményébe 2026 első felében több mint hétszáz periodikacím, közel félmillió lapszám és mintegy 6,5 millió oldal került. A digitalizált hírlapok a XIX. század közepétől az 1950-es évek elejéig fontos helytörténeti forrásként dokumentálják a korszak társadalmi, politikai és kulturális életét. A bővítésnek köszönhetően Erdély, a Felvidék, a Délvidék, Kárpátalja, Budapest, a Nyugat-Dunántúl, Észak-Magyarország, valamint Csongrád-Csanád, Pest, Békés, Komárom-Esztergom, Somogy és Hajdú-Bihar vármegye számos sajtóterméke teljes szöveggel kutathatóvá vált. Szintén az EPA-ban vált elérhetővé a Magyar Távirati Iroda 1945 és 1987 közötti híreinek gyűjteménye, amely önmagában több mint másfél millió oldallal gazdagította az adatbázist.

A MEK állománya elsősorban közkincsjellegű dokumentumokkal bővült. Kiemelendő a Szabó Károly (1824–1890) Régi Magyar Könyvtár című bibliográfiájának első kötetében szereplő, 1531 és 1711 között megjelent magyar nyelvű művek közel 1300 tétele. A MEK+-ban a szerzői jogvédelem alatt álló művek a hatályos szabályozásnak megfelelően zárt láncon, felhőszolgáltatásként olvashatók az ország mindazon könyvtáraiban, amelyek igényt tartanak erre.

A Copia felületén elérhetővé váltak többek között Erkel Ferenc István király című operájának kottái, Kurtág György kéziratai, Jókai Mór A jövő század regénye című művének kézirata, A Hon című lapban megjelent folytatásos közlése és első nyomtatott kiadása, továbbá Liszt Ferenc levelezése, leveleskönyve és egyik tanítványának naplója, valamint a Bártfai-gyűjtemény XVI–XVII. századi kéziratos és nyomtatott szólamkönyvei. Bővült a Nevezetes apróságok grafikai plakátgyűjteménye, a Hangtár hanglemezállománya, valamint a Fotótér történeti fényképtára.

A jelentős tartalombővítéssel párhuzamosan elindult a Széchényi Híd, amely egyetlen keresőfelületen teszi elérhetővé a nemzeti könyvtár katalógusa, klasszikus digitális szolgáltatásai – a MEK, az EPA, a DKA és a digitalizált corvinákat közlő Bibliotheca Corvina Virtualis –, valamint új generációs gyűjteményei – a Copia, a Fotótér, a Földabrosz, a Hangtár, a Könyvjegytár, a Nevezetes apróságok és a Régi Ritka – rekordjait. A fejlesztés lehetővé teszi az egyablakos, szűrési és összetett keresési lehetőségekkel támogatott böngészést, amely során egyszerre kutatható több mint négymillió rekord. A rendszer egységes belépési pontot biztosít a nemzeti könyvtár digitális tartalmaihoz és katalógusaihoz, így a felhasználóknak többé nem kell azt mérlegelniük, hogy egy adott dokumentumot vagy információt melyik adatbázisban érdemes keresniük: egyetlen kereséssel a nemzeti könyvtár gyűjteményeinek széles köre válik áttekinthetővé és elérhetővé. Egy keresés – több gyűjtemény – milliónyi történet: a Széchényi Híd összeköti a magyar digitális kulturális örökséget, és minden eddiginél egyszerűbb hozzáférést biztosít annak sokszínű értékeihez.

